Padlangs: Ranger XL opgeknapFord het iewers tydens die deurmekaar inperking sy meer bekostigbare bakkie, die XL, opgeknap met mooi sierwiele en ŉ paar tierlantyntjies. Ford het ŉ truuk in die mou … sy naam is Gideo Basson en hy beplan gewoonlik hul avonture en reistogte as dit kom by voertuie aan die media bekend stel. Gideo is ŉ man met ŉ asemrowende kennis van Suid-Afrika, ons paaie en plekke – en hy’t dié keer geensins teleurgestel nie. Ons het op dag een Hoedspruit toe gevlieg. Dit was die eerste keer dat ek soontoe vlieg. Ek is seker daar is ŉ goeie aantal lesers wat Hoedspruit goed sal ken van hul weermagdae af. Dit is nou nogal vreemd om daar te land, mens taxi vir ŉ ewigheid van die lang aanloopbaan só al verby die loodse wat mooi onder groenigheid weggesteek lê. Ná ŉ vinnige ete wag ŉ vloot Ford Ranger XL Sports vir ons. Die Ranger XL Sport is ŉ doodgewone XL onder die vel. Dit sluit in ŉ 2.2-TDCI-viersilinderturbodiesel, 118 kW en 385 Nm gepaard met ŉ 6-spoed-wringkragomsitter- outomatiese ratkas en vierwielaandrywing met laestrek en ŉ ewenaarslot. Die bakkie spog met Ford se SYNC 3-inligtingstelsel met CarPlay en Android Auto, twee lugsakke – ABS, EBD en vastrapbeheer. Ford se klimaatbeheer hou dinge koel in die kajuit, en die sitplekke is met ŉ lekker duursame lap oorgetrek. Op die pad is dit vinnig duidelik dat die Ranger ŉ lekker reismaat gaan wees. Ek en Justin Jacobs van Avontuur Afrika is vol kattekwaad van die eerste kilometer af. Ons ry in die Blyderivierkloof in. Dit is regtig asemrowend mooi dié tyd van die jaar. Dit is grasgroen. Die drie rondawels lyk heeltemal anders van hier onder by die dam … dis asemrowend mooi. Ons sien ŉ paar seekoeie in die water dobber, krokodille – de lot. Dag twee begin in die Blyderivier-omgewing – maar vandag is daar vir ons ŉ reuse-ervaring. Ons gaan oor ŉ bergreeks ry – op grond, met die Orrie Baragwanath-pas. Die toneel wat op ŉ mens daarbo wag, is asemrowend. Ek het dit al gereeld gevra. Mense, klim in jul bakkies … ry daai roete, vat daai grondpad – dit is regtigwaar die moeite werd. Ons eindig die aand in Marble Hall. Die teerpaaie tussen Hoedspruit en Marble Hall is plek-plek amper slegter as die grondpaaie. Die Ranger knip nie ŉ oog nie. Die Ranger het hom voorwaar fantasties gedra. Ons het 9.1 ℓ/100 km gehandhaaf oor die 800 km. Die Ranger bly uiters gemaklik, en bied ŉ puik balans tussen ŉ dubbelkajuitbakkie en ŉ leefstylgesinsmotor waarmee sulke ontdekkingsreise voltooi kan word. Die Sport-pakket voeg R16 500 by die prys van ŉ gewone Ranger XL. Die lyk só: Die reeks word gedek deur ŉ 4 jaar/120 000 km-waarborg en 6 jaar/90 000 km-diensplan.